**CYNGOR BWRDEISTREF SIROL PEN-Y-BONT AR OGWR**

 **HYSBYSIAD O BENDERFYNIAD**

**DEDDF SAFONAU A THREFNIADAETH YSGOLION (CYMRU)** **2013**

Ar 25 Mehefin 2015, ar ôl cyfnod o ymgynghori, cyhoeddodd Cyngor Bwrdeistref Sirol Pen-y-bont ar Ogwr hysbysiad statudol o’i gynnig i wneud newid wedi’i reoleiddio i Ysgol Gynradd Gymraeg Cwm Garw, Pontycymer, Pen-y-bont ar Ogwr trwy adleoli’r ysgol i’r safle a feddiannir ar hyn o bryd gan Ysgol Gynradd Betws, Betws, Pen-y-bont ar Ogwr. Ar 1 Medi 2015, ystyriodd y Cabinet yn ofalus y cynnig a gyhoeddwyd, y gwrthwynebiadau statudol a gyflwynwyd gan un gwrthwynebydd ac ymateb yr awdurdod lleol, yn unol â Deddf Safonau a Threfniadaeth Ysgolion (Cymru) 2013. Penderfynodd y Cabinet gymeradwyo’r cynnig.

O ganlyniad, bydd Ysgol Gynradd Gymraeg Cwm Garw yn adleoli i adeilad ysgol newydd ar safle presennol Ysgol Gynradd Betws. Bydd gan yr ysgol newydd 210 o leoedd ar gyfer disgyblion 4-11 oed a 45 o leoedd meithrin. Y dyddiad ar gyfer gweithredu hyn fydd 1 Medi 2018.

Nodwyd bod un gwrthwynebydd, corff llywodraethu’r ysgol, wedi codi gwrthwynebiadau. Mae prif bryderon y gwrthwynebydd wedi eu crynhoi yn yr adroddiad o'r gwrthwynebiad ynghyd ag ymateb yr awdurdod lleol. Ystyriwyd bod ymatebion yr awdurdod lleol yn ymdrin â’r pryderon a bod manteision y cynnig yn drech na’r anfanteision y tynnwyd sylw atynt yn y gwrthwynebiad.

Wrth benderfynu ar y cynnig, roedd y Cabinet yn fodlon bod y cynnig yn un cadarn yn addysgol, yn ariannol ac yn strategol.

**Crynodeb**

|  |
| --- |
| I grynhoi, y mae’r Cabinet wedi cymeradwyo’r cynnig oherwydd eu bod yn credu y bydd:* Yn cynnal safon y ddarpariaeth ar gyfer addysg drwy gyfrwng y Gymraeg
* Yn sicrhau bod lleoedd ar gyfer disgyblion mewn ysgolion Cymraeg wedi’u lleoli’n briodol
* Yn arwain at fwy o effeithlonrwydd o ran adnoddau addysg
 |

Mae’r rhesymau dros y penderfyniad o ran y ffactorau a amlinellir yn y Cod Trefniadaeth Ysgolion fel a ganlyn:

**Ansawdd a Safonau Addysg**

Ym marn Estyn, mae symud i adeilad ysgol newydd yn debygol, o leiaf, o gynnal ansawdd y deilliannau a’r ddarpariaeth yn yr ardal.

Disgwylir y bydd disgyblion Ysgol Gynradd Gymraeg Cwm Garw yn elwa ar y cynnig drwy'r ddarpariaeth o adeilad mwy hygyrch, gydag amgylchedd addysgu a dysgu modern.

|  |
| --- |
| Bydd y Cyngor yn cymryd pob cam ymarferol i darfu cyn lleied â phosibl ar bob plentyn drwy weithio’n agos â’r Pennaeth a’r Corff Llywodraethu o ran trosglwyddo i’r ysgol newydd.  |
|  |
| **Yr angen am leoedd a’r effaith ar hygyrchedd ysgolion** Bydd y cynnig hwn yn sicrhau bod lleoedd ar gyfer addysg drwy gyfrwng y Gymraeg yn fwy hygyrch ac yn caniatáu ad-drefnu’r ddarpariaeth, a fydd yn ei dro yn lleihau nifer y lleoedd gwag a geir yn Ysgol Gynradd Gymraeg Cwm Garw ar hyn o bryd. |

**Adnoddau addysg a goblygiadau ariannol eraill**

Bydd cost ddisgwyliedig yr ysgol newydd yn cael ei thalu o Raglen Ysgolion y 21ain Ganrif Llywodraeth Cymru, y cafwyd cymeradwyaeth ar ei chyfer mewn egwyddor, ac o raglen gyfalaf y Cyngor fel y’i cymeradwywyd gan y Cyngor.

Bydd lleihad yn nifer y lleoedd gwag drwy ad-drefnu’r ddarpariaeth yn fwy buddiol yn ariannol.

**Ffactorau Cyffredinol Eraill**

Bydd y Cyngor yn ymgynghori maes o law ynglŷn â newid dalgylch yn y dyfodol a fyddai’n effeithio ar ddarpariaeth addysg drwy gyfrwng y Gymraeg. Bydd unrhyw gynigion ar gyfer newid dalgylchoedd yn y dyfodol yn cael eu llywio gan ddadansoddiad manwl o ddemograffeg yr ardal.

*Mae’r penderfyniad hwn yn ddarostyngedig i’r gweithdrefnau galw i mewn a nodir yng nghyfansoddiad y Cyngor sy’n caniatáu ar gyfer adolygu penderfyniadau a wnaed gan y Cabinet, ond nad ydynt wedi eu gweithredu eto. Pe byddai penderfyniad yn cael ei wneud i alw i mewn, byddai’r holl randdeiliaid yn cael eu hysbysu.*